張忠獻時義誠力二帖贊
作者：岳珂
朝代：宋

paragraphs: 至誠動天，中貫三極。
堂堂南陽，繼以魏國。
山嶽鼎震，江河釜溢。
群生失寧，乃見人傑。
大義既信，人紀復植。
于晦冥中，揭以日月。
操固漢賊，敵禍宋祏。
萬段之磔，吾耻未滌。
不共戴履，矧肯屈膝。
祁山屢却，淮隴迭出。
非不拙沮，之死靡易。
我觀史冊，二公與匹。
功雖不同，心則如一。
隆興至今，耳目尚及。
遺墨之寶，已若尺璧。
造次皆忠，言猶未泐。
天維可絕，地軸可折。
公心之磨，此理則熄。
兩朝開濟，萬古闔闢。
繫此詩之，以媲廟柏。